《春晴将游玉渊践吴季谦待制冯可久武博山行之》
宋代·岳珂

康庐三万丈，下有神龙渊。
旁联玉井并，仰溯银河连。
层崖积冰雪，断岸藏风烟。
崔隤五老峰，迸泻三峡泉。
鲸鲵碎紫雾，螮蝀开青天。
脉疑海眼近，寒入山骨坚。
涧草摇秋晖，谷花发春妍。
其间地布金，到处题标璇。
大哉象教尊，俨若螺髻仙。
巍巍南宗柏，湛湛西方莲。
总持包万法，卓荦栖群贤。
慈心鬼神仰，显迹今古传。
远令千圣境，容此一席颛。
我昔宿命通，曾结它生缘。
尝闻祖师隐，上应帝释躔。
清宵珠石陨，白浪星湖边。
至今澎湃中，常欲光景燃。
当时初卓锡，如昔睨采椽。
浮云常抗志，立雪思比肩。
壮怀凌九叠，浩气涌百川。
山水为高深，志节争后先。
永言萦俗累，兹游经几年。
犹想谢公屐，同整刘琨鞭。
桥梁识昨经，岁月惊旧镌。
盍簪有耆硕，授馆许款延。
牛耳盟屡寒，马头月方圆。
便思供糗餈，更拟焚兰荃。
先寻遗民盟，吹迹绣佛禅。
策杖挂钱去，拂石看山眠。
归来庐山南，三士同陶然。

作者简介：岳珂(公元1183～公元1243) ，南宋文学家。字肃之，号亦斋，晚号倦翁。相州汤阴（今属河南）人。寓居嘉兴（今属浙江）。岳飞之孙，岳霖之子。宋宁宗时，以奉议郎权发遣嘉兴军府兼管内劝农事，有惠政。自此家居嘉兴，住宅在金佗坊。嘉泰末为承务郎监镇江府户部大军仓，历光禄丞、司农寺主簿、军器监丞、司农寺丞。嘉定十年（公元1217），出知嘉兴。十二年，为承议郎、江南东路转运判官。十四年，除军器监、淮东总领。宝庆三年（公元1227），为户部侍郎、淮东总领兼制置使。